《田不伐玉磬歌》
宋代·吴则礼

田侯玉磬何瑰奇，吴子见之俄朵颐。
宣王石鼓气忽丧，摩挲篆刻还嗟咨。
作止休论惟柷敔，曾窥两阶舞干羽。
常临罍洗荐清庙，获迩天球亲簋簠。
缅怀戛击良匪遥，少师汝曹疑可招。
老儒讵复知肉味，惝怳便欲闻箫韶。
正声初淫器益论，九州渐渐婴兵戈。
鬼神愤忱莫得秘，直恐世上遭诋诃。
田侯悯我形影孤，明眼常云绝代无。
是事宁殊纳衣底，启齿须逢袒臂胡。
即今陛下圣且仁，律品从来恶夺伦。
克谐八音有夔在，独惊尧颡如高辛。
人间讵睹荆山璞，碔砆难言合雕琢。
凭君持入古银台，似说太常修雅乐。

作者简介：吴则礼 公元？年至一1121年字子副，富川（一作永兴，今湖北阳新）人。生年不详，卒于宋徽宗宣和三年。以父荫入仕。会为军器监主簿，因事谪荆州。官至直秘阁，知虢州。工诗，与唐庚、曾纡、陈道诸名士唱和。晚年居豫章，自号北湖居士。则礼著有北湖集十卷，长短句一卷，《书录解题》并傅于代。